Polisie glo traag om op betogings te reageer(Foto: National Education Health and Allied Workers’ Union/Facebook) Wetstoepassingsowerhede word gekap oor hul reaksie op Maandag se beplande staking van die vakbond Nehawu. Die VF Plus in Noordwes sê dié provinsie se polisie was nié voorbereid op die protesaksie nie en het in sekere gevalle eers ná sowat twee uur op die toneel aangekom om in te gryp. Betogers het in daardie stadium reeds vir grootskaalse ontwrigting by staatshospitale in Noordwes gesorg. Ambulanse is by sommige hospitale weggewys en aangeraai om pasiënte na nabygeleë klinieke te neem wat nie toegerus is om ernstige noodgevalle te hanteer nie. Sommige pasiënte het ook te geïntimideerd gevoel om hospitaalterrein te betree, aldus Erns Kleynhans, ŉ VF Plus-wetgewerlid in Noordwes. Dit ten spyte daarvan dat die departement van gesondheid op 24 Februarie ŉ kennisgewing oor die beplande staking ontvang het. Noordwes se LUR vir gesondheid, Madoda Sambatha, het intussen op ŉ navraag van die VF Plus bevestig dat hy bewus was van die beplande protesaksie. Die VF Plus in Noordwes beplan nou om die LUR en die provinsiale kommissaris van polisie, lt.genl. Sello Kwena, te skakel om te verseker dat gesondheidswerkers binne die reg optree. Die party gaan ook vra dat daar opgetree word teen stakers wat toegang tot noodsaaklike dienste belemmer. “Dit is onaanvaarbaar dat die reg op protes verhewe is bo die reg van pasiënte op gesondheidsorg en selfs op lewe,” sê Kleynhans. Maroela Media het vroeër berig betogings is vandag (Maandag) buite verskeie hospitale en distrikskantore in onder meer Gauteng, Noordwes en die Vrystaat aangemeld. Die stakings het geskied ten spyte van ŉ dringende interdik wat die departement Saterdag teen Nehawu bekom het om die protes te stuit. Nehawu het aangedui dat hy teen die interdik gaan appelleer. Nehawu is een van die vakbonde betrokke in ŉ loongeskil met die regering. Die departement van staatsdiens en administrasie bied ŉ salarisverhoging van 4,7% aan, terwyl vakbonde salarisverhogings van tussen 10% en 12% eis.